Нэхъыбэу зэлъытар псэм бгъэдэлъ къабзагъэрщ
Куэдым фIыкIэ къацIыхуа бгырыкIуэ Iэзэ Шыбзыхъуэ Казбек щэкIуэгъуэ мазэм Европэм щынэхъ лъагэ дыдэу къалъытэ Iуащхьэмахуэ аргуэру дэкIащ.
А щIалэ хахуэм иджырей и зекIуэр адрейхэм нэхъ къащIыхэгъэщхьэхукIыпхъэм щхьэусыгъуэ зыбжанэ иIэщ. Япэрауэ, Казбек Iуащхьэмахуэ и щыгум зэрыдэкIа бжыгъэр 50-м нихусащ. ЕтIуанэрауэ, а гъуэгуанэр абы и япэ егъэджакIуэу щыта Жамбей Лолэ хуигъэфэщащ.
Гу зылъытапхъэр аращи, Шыбзыхъуэ Казбек 2015 гъэм, и дэкIуеигъуэхэм ящыщ зым, Iуащхьэжьым и щыгу дыдэм деж щыблэ къыщеуауэ щытащ. А Iуэхугъуэр абы дапхуэдэу къытемыхьэлъами, ар къэдзыхакъым, уеблэмэ бгыжь уардэм и щыгум щыблэ къызэрыщылъэIэсар нэщэнэфIу къилъытат. ИкIи, а и егупсысыкIэр сэбэпышхуэ къыхуэхъуами ярейуэ, альпинист хахуэм псынщIэ дыдэу зыкъиужьыжауэ щытащ. Ауэрэ, и 50-нэ дэкIуеигъуэри, зэрынэрылъагъущи, зригъэхъулIащ…
Шыбзыхъуэ Казбек Къэхъун къуажэм къыщалъхуащ. КъызэрыхигъэщымкIи, ипщэ лъэныкъуэмкIэ зыкъыщызэкъуэзых къурш шытх екIуэкIым и цIыкIугъуэм къыщыщIэдзауэ, и нэхэр ятеплъызапэми ярейуэ, ехъуапсэу еплъ зэпытт. Журналистхэм зэгуэр абы къажриIауэ зэрыщытащи, Iуащхьэмахуэ хуэдэу уардэ бгыжьхэм удэкIыфыныр зэлъытар уи Iэпкълъэпкъым бгъэдэлъ и зэфIэкIым и закъуэкъым, атIэ нэхъыбэу уи псэм къыщыплъыхъуэж къабзагъэрщ, дахагъэрщ.
КЪУМАХУЭ Аслъэн.
